
TEISĖJŲ TARYBA
NUTARIMAS
DĖL TEISĖJŲ TARYBOS 2014 M. VASARIO 14 D. NUTARIMO NR. 13P-22-(7.1.2) „DĖL TEISMO POSĖDŽIŲ GARSO ĮRAŠŲ DARYMO TVARKOS APRAŠO PATVIRTINIMO“ PAKEITIMO

2017 m. lapkričio 24 d. Nr. 13P-179-(7.1.2)
Vilnius


Vadovaudamasi Lietuvos Respublikos teismų įstatymo 120 straipsnio 17 punktu, Lietuvos Respublikos teismų reorganizavimo įstatymu, Teisėjų taryba n u t a r i a:
1. Pakeisti Teismo posėdžių garso įrašų darymo tvarkos aprašą, patvirtintą Teisėjų tarybos 2014 m. vasario 14 d. nutarimu Nr. 13P-22-(7.1.2) „Dėl Teismo posėdžių garso įrašų darymo tvarkos aprašo patvirtinimo“:
1.1. Pakeisti 5 punktą ir jį išdėstyti taip:
„5. Baudžiamosiose bylose ir administracinių teisės pažeidimų bylose padarytas garso įrašas pridedamas prie posėdžio protokolo šio Aprašo nustatyta tvarka perkeliant jį į Lietuvos teismų informacinę sistemą (toliau – LITEKO) ir yra sudedamoji protokolo dalis, nagrinėjimo teisme dalyviai turi teisę su juo susipažinti ir teisės aktuose nustatyta tvarka gauti jo kopijas.“
1.2. Pakeisti 9.4 papunktį ir jį išdėstyti taip:
„9.4. pasibaigus teismo posėdžiui ne vėliau kaip kitą darbo dieną perkelia garso įrašą į LITEKO. Jei byla nagrinėjama uždarame (neviešame) teismo posėdyje, tokio posėdžio garso įrašui LITEKO priskiria neviešumo požymį vadovaujantis Neviešų duomenų tvarkymo Lietuvos teismų informacinėje sistemoje tvarkos aprašo nuostatomis;“
1.3. Pakeisti 11 punktą ir jį išdėstyti taip:
„11. Garso įrašai daromi specialiai šiems tikslams skirtais stacionariaisiais ir (ar) mobiliaisiais įrenginiais mp3 formatu. Rekomenduojama esant galimybei garso įrašą daryti keliais įrenginiais, tačiau į LITEKO perkeliamas tik vienu iš įrenginių padarytas garso įrašas.
1.4. Pakeisti 14 punktą ir jį išdėstyti taip:
„14. Perkeliamam į LITEKO garso įrašui suteikiamas sutartinis pavadinimas: teismo kodas_ teisminio proceso numeris _ garso įrašo data _ kontrolinis skaičius.MP3, kur:
teismo kodas – Teisėjų tarybos patvirtintas teismo, kuriame padarytas garso įrašas, o kai teismas sudarytas iš teismo rūmų, – teismo rūmų kodas; 
teisminio proceso numeris – unikalus numeris, suteikiamas teisminio proceso byloms pagal Teisėjų tarybos 2006 m. birželio 9 d. nutarimu Nr. 13P-475 patvirtintas Numerių suteikimo teisminio proceso byloms Lietuvos Respublikos teismuose taisykles;
garso įrašo data  – dokumento kortelės, su kuria susiejamas garso įrašas, data;
kontrolinis skaičius – tą pačią dieną vykstančio teismo posėdžio garso įrašo eilės numeris pagal garso įrašo perkėlimo į LITEKO teismo dokumento kortelės  eiliškumą (pvz., jei garso įrašo įrenginio sustabdymo atveju teismo posėdžio metu buvo padaryti keli garso įrašai);
MP3 – dokumento plėtinys.“
1.5. Pakeisti 15 punktą ir jį išdėstyti taip:
„15. Vykdant teisės aktuose nustatytus su bylų archyvavimu susijusius reikalavimus į LITEKO perkeltas garso įrašas gali būti įrašomas į kompiuterinę laikmeną (vienkartinio įrašymo kompaktinį diską ir pan.), užtikrinant apsaugą nuo joje esančių garso įrašų bet kokio pakeitimo ar sunaikinimo. Ši laikmena pridedama prie bylos medžiagos ir tvarkoma teisės aktuose nustatyta tvarka.“
2. Nustatyti, kad šis nutarimas, išskyrus 1.4 papunktį, įsigalioja nuo šio nutarimo priėmimo dienos. 
3. Nustatyti, kad šio nutarimo 1.4 papunkčiu patvirtinta Teismo posėdžių garso įrašų darymo tvarkos aprašo 14 punkto redakcija įsigalioja ir taikoma nuo 2018 m. sausio 1 d.

